**Datum**:**19.02.2020.**  **SAOPŠTENJE ZA MEDIJE**

**Proglašeni pobjednici trećeg „Regionalnog App izazova“ Telekom Srbija grupe**

**Najbolji timovi putuju u Porto na prestižnu NDC konferenciju**

Kompanije m:tel BiH, Telekom Srbija i m:tel Crna Gora, članice Telekom Srbija grupe, organizovale su finale trećeg po redu App takmičenja u izradi aplikacija za mobilne uređaje pod nazivom “Regionalni App izazov”. „App izazov“ je održan u srijedu 19. februara, u Muzeju savremene umjetnosti u Banjaluci.

Ovaj društveno odgovorni projekat namijenjen je srednjoškolcima iz Bosne i Hercegovine, Srbije i Crne Gore, a u finalnom takmičenju učestvovalo je ukupno 15 timova, po pet timova koji su autori pobjedničkih aplikacija iz svake države. U cjelokupnom takmičenju na regionalnom nivou učestvovali su učenici iz 75 škola, 47 iz Srbije, 15 iz Bosne i Hercegovine i 13 iz Crne Gore.

Stručni žiri trećeg regionalnog takmičenja, naboljom aplikacijom proglasio je aplikaciju „**Starlight“** čiji su autori Jelena Pantić, Milan Radomirović i Vuk Marković iz Gimnazije „Svetozar Marković“ iz Niša, a ovaj tim, zajedno sa svojim mentorom, profesoricom Marijom Cvetković, je nagrađen putovanjem u Porto, na prestižnu NDC IT konferenciju.

S obzirom na to da je žiri imao veoma težak zadatak da odabere samo jedan pobjednički tim, odlučeno je da putovanjem u Porto na NDC konferenciju budu nagrađeni i kreatori aplikacije „**KuMe“** (Kućni menadžer) čiji su autori Sava Malinović, Matija Mirković i Nikola Vujković iz Gimnazije „Banjaluka“, kao i kreatori aplikacije „**MojRED“** čiji su autori Filip Tomović, Nikola Petrić i Jovan Vuković iz Elektrotehničke škole "Vaso Aligrudić " iz Podgorice.

Specijalna nagrada za inovativnost „Snaga inovacije – Igor Osmokrović“, ove godine je dodijeljena timu iz elektrotehničke škole "Vaso Aligrudić " iz Podgorice, koga čine Dragan Mijatović, Petar Jovanović i Petar Kasalica za aplikaciju „**Đe si, istoriju ponesi!“**. Dobitnici su ovom prilikom nagrađeni pametnim telefonima.

Uručenju nagrada autorima najboljih aplikacija prisustvovali su Predrag Ćulibrk, generalni direktor Telekoma Srbija, Marko Lopičić, generalni direktor m:tel-a BiH, Vladimir Lučić, izvršni direktor m:tel-a Crna Gora i koordinator za internet i multimediju Telekom Srbija grupe, kao i Igor Tomić predstavnik Ministarstva prosvjete i kulture Vlade Republike Srpske.

Nagradu za najbolju aplikaciju ovogodišnjeg “Regionalnog App izazova” pobjednicima je uručio Marko Lopičić, generalni direktor kompanije m:tel BiH, koji je izrazio zadovoljstvo što je upravo kompanija m:tel BiH domaćin ovogodišnjeg takmičenja, te čestitao kako pobjednicima, tako i svim finalistima i njihovim mentorima na uspjehu koji već postigli samim plasmanom na Regionalno takmičenje.

“Ovo je jedan od najvećih društveno odgovornih projekata, ne samo m:tel-a BiH, nego i čitave Telekom Srbija grupe. Naročito smo ponosni na njega, upravo zbog njegovog regionalnog karaktera, koji uključuje talentovane mlade ljude. Ovaj projekat na najbolji način promoviše znanje, timski duh i pozitivne vrednosti, a naročito bih istakao i činjenicu da je ovo dobra prilika da mladi ljudi iz tri zemlje razmene svoja iskustva i znanja, te se međusobno upoznaju i druže”, poručio je Marko Lopičić, te dodao da je žiri ove godine imao izuzetno težak zadatak pri izboru najboljih aplikacija.

Predrag Ćulibrk, generalni direktor Telekoma Srbija istakao je da su kompanije u okviru Telekom Srbija grupe strateški opredijeljene za inovacije i razvoj savremenih tehnologija i da kroz projekte kao što je Regionalni app izazov ohrabruju mlade da se osmjele i svoje ideje realizuju stalnim usavršavanjem i praktičnom primjenom svog znanja.

„U Srbiji se već devet godina uspešno realizuje mts app konkurs, a on je od pre tri godine dobio i regionalni karakter, tako da se danas uspešno sprovodi i u BiH i u Crnoj Gori. Kao što znate Telekom Srbija grupa ima za cilj da se regionalno pozicionira u skoro svim sferama našeg poslovanja. Da bismo to učinili važno je da ulažemo u zajednicu, i koliko god je to u našoj moći, kreiramo bolju atmosferu u svim zemljama u kojima poslujemo. Zato se trudimo da najviše ulažemo u mlade i obrazovanje, jer je to zaista najkvalitetnije ulaganje u budućnost“, rekao je Predrag Ćulibrk i zahvalio se đacima iz sve tri zemlje koji su uspešno odgovorili na sve uslove konkursa, ali i svim kolegama koje već godinama sa mnogo entuzijazma realizuju ovaj značajan projekat.

Vladimir Lučić, izvršni direktor m:tel-a Crna Gora i koordinator za internet i multimediju Telekom Srbija grupe rekao je kako su takmičari iz sve tri države napravili značajan korak u digitalni svijet i da vjeruje da će se ove mlade ljude tek čuti.

“Lijepo je biti točak u mehanizmu ovakve priče i izuzetno smo ponosni na sve učesnike takmičenja i njihove mentore koji su pokazali znanje, viziju i timski duh. Uvijek je pravo zadovoljstvo posmatrati proces kreiranja aplikacija koje olakšavaju komunikaciju u savremenom svijetu - od ideje do realizacije. Još je veće zadovoljstvo kada vaša kompanija motiviše mlade ljude da vrijedno rade i budu proaktivni jer to, bez izuzetka, daje rezultat”, dodao je Vladimir Lučić.

U ime Ministarstva prosvjete i kulture Vlade Republike Srpske, specijalnu nagradu za inovativnost autorima aplikacije „Đe si, istoriju ponesi!“ uručio je predstavnik Ministarstva, gospodin Igor Tomić.

Baš poput ostalih velikih telekom operatera i društveno odgovornih kompanija ovo takmičenje je pokrenuto kao dodatni *podsticaj* mladim ljudima čiji izbor je IT profesija, kako bi se zajednički radilo na stvaranju novih vrijednosti za budućnost.

Za učesnike takmičenja je organizovano i predavanje Nikole Obradovića, osnivača i direktora kompanije NO SOLUTIONS. Srednjoškolci su od ovog predavača imali priliku čuti iskustva iz realizovanih projekata koji se tiču razvoja mobilnih aplikacija i saznati više informacija o tome kako se snaći u IT svijetu i postići maksimum u našim uslovima.

Kako je najavljeno na ovom događaju, već krajem 2020. godine biće pokrenut novi, četvrti po redu ciklus takmičenja, za koji svake godine raste broj zainteresovanih srednjoškolaca u sve tri zemlje, što najbolje govori o potrebi i važnosti ulaganja u mlade talentovane ljude.